Diari Oficial de la Generalitat Valenciana


Sumari del DOGV 6383, del 25-10-2010 (2010/11793)

ORDE 34/2010, de 8 d'octubre, de la Conselleria d'Agricultura Pesca i Alimentació, per la qual es modifica l'Orde de 28 de novembre de 2008, de la Conselleria d'Agricultura, Pesca i Alimentació, per la qual es regulen les ajudes per a la millora de la comercialització, la internacionalització i les accions en països tercers.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6383

Data del DOGV
:   25-10-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/11914


Data del document
:   08-10-2010

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * ajuda pública

ORDE 34/2010, de 8 d'octubre, de la Conselleria d'Agricultura Pesca i Alimentació, per la qual es modifica l'Orde de 28 de novembre de 2008, de la Conselleria d'Agricultura, Pesca i Alimentació, per la qual es regulen les ajudes per a la millora de la comercialització, la internacionalització i les accions en països tercers. [2010/11842]  
Per mitjà de la publicació en el Diari Oficial de la Comunitat Valenciana, de 5 de desembre de 2008, número 5908, es va aprovar l'Orde de 28 de novembre de 2008, de la Conselleria d'Agricultura, Pesca i Alimentació, per la qual es regulen les ajudes per a la millora de la comercialització, internacionalització i accions en països tercers, la qual conté les bases del règim ajudes vigent fins a l'any 2013, modificada per l'Orde 8/2010, de 10 de febrer, de la Conselleria d'Agricultura, Pesca i Alimentació, publicada en el Diari Oficial de la Comunitat Valenciana número 6216, d'1 de març de 2010.  
Una vegada publicada la resolució de convocatòria per a l'exercici 2010 i tramitades les ajudes, després d'una anàlisi de la totalitat del procediment de concessió i a la vista de les sol·licituds d'ajudes presentades, la valoració de les memòries d'activitats proposades i la posterior justificació de l'ajuda, és necessari introduir una sèrie de matisacions i modificacions al règim de bases aprovat. Tot això amb l'objectiu d'aclarir l'àmbit d'aplicació, interpretació dels conceptes subvencionables, plantejament de la memòria descriptiva, pressupost i justificació.  
En virtut i ús de les facultats que em conferix l'article 28, lletra e, de la Llei 5/1983, de 30 de desembre, del Consell, en relació amb els articles 9 i 17 de la Llei 38/2003, de 17 de novembre, General de Subvencions, amb l'article 47.11 del Text Refós de la Llei d'Hisenda Pública de la Generalitat Valenciana, i amb el Decret 121/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Agricultura, Pesca i Alimentació, i a proposta de la Direcció General de Comercialització,  
ORDENE  
Article únic  
Modificació de l'Orde de 28 de novembre de 2008, de la Conselleria d'Agricultura, Pesca i Alimentació, per la qual es regulen les ajudes per a la millora de la comercialització, la internacionalització i les accions en països tercers.  
U. Es modifica l'article 3 de l'Orde de 28 de novembre de 2008, de la Conselleria d'Agricultura, Pesca i Alimentació, que queda amb la redacció següent:  
«Article 3. Activitats subvencionables  
Les línies sobre les quals s'estructuren les ajudes són:  
1. En el marc de la internacionalització del sistema agroalimentari:  
a) Enquestes per a analitzar reaccions dels consumidors i mercats; estudis i sondejos. Anàlisi de plans estratègics, estudi d'oportunitats i disseny posicionament, i avaluació de resultats.  
Conceptes subvencionables: honoraris professionals d'externs especialitzats que s'incorporen al projecte; despeses de viatge, estada i desplaçaments (exclosos transports públics, taxis i lloguer d'automòbils); despeses d'agència publicitària; i altres prestacions de servicis implicats.  
S'atorgarà el 50% del pressupost presentat en la sol·licitud i admés per l'equip tècnic.  
b) Organització i participació en fires, exposicions, jornades, congressos i seminaris.  
Conceptes subvencionables: catàlegs, material promocional i publicitari: disseny, edició, maquetació, impresos; premsa, ràdio i TV; disseny de missatges, publicitat, construcció d'espais, servicis de traducció; honoraris professionals, despeses d'agència publicitària i altres prestacions de servicis implicats; espai, decoració, modulació, publicitat, transport de mostres i material; contractació d'hostesses, traductors, personal auxiliar; lloguers de sales de reunió, espais exposició i promoció; degustacions; despeses de viatge, estada i desplaçaments (exclosos transports públics, taxis i lloguer d'automòbils).  
S'atorgarà el 50% del pressupost presentat en la sol·licitud i admés per l'equip tècnic.  
c) Campanyes de promoció, publicitat i divulgació valors i atributs del model alimentari i divulgació de la cultura gastronòmica, comunicació de valors i atributs i projecció exterior.  
Conceptes subvencionables: catàlegs, material promocional i publicitari: disseny, edició, maquetació, impresos; difusió en premsa, ràdio i TV. Disseny de missatges, publicitat, construcció d'espais i servicis de traducció; divulgació llocs de venda, degustacions, informació, hostesses i jornades gastronòmiques; honoraris professionals, despeses d'agència publicitària i altres prestacions de servicis implicats; espai, decoració, modulació, publicitat, transport de mostres, contractació d'hostesses, traductors i personal auxiliar; lloguers de sales de reunió, espais exposició i promoció; despeses de viatge, estada i desplaçaments (exclosos transports públics, taxis i lloguer d'automòbils).  
S'atorgarà el 50% del pressupost presentat en la sol·licitud i admés per l'equip tècnic.  
d) Organització de missions comercials directes i inverses; actes protocol·laris de presentació de missions, exposicions i presentacions vinculades a missions comercials, i prospecció de mercats.  
Conceptes subvencionables: contractació personal extern que s'incorpore al projecte. Honoraris professionals, despeses d'agència publicitària i altres prestacions de servicis implicats; assessorament, disseny i estratègia de l'acció; difusió en premsa, ràdio i TV; servicis de traducció; material promocional i publicitari: disseny, edició, maquetació i impresos; contractació d'espais, decoració i condicionament per a dur a terme actuacions programades en la missió comercial; despeses de viatge, estada i desplaçaments (exclosos transports públics, taxis i lloguer d'automòbils).   
S'atorgarà el 50% del pressupost presentat en la sol·licitud i admés per l'equip tècnic.  
2. En el marc de la millora de la comercialització i consolidació internacional del sistema agroalimentari:  
a) Assessoria jurídica i tècnica de les marques, productes i empreses, així com dels obstacles al comerç (fitosanitari, tècnic, consum, etc.); protecció de marques, propietat intel·lectual i competència deslleial en mercats.  
Conceptes subvencionables: honoraris professionals de personal extern especialitzat; aquelles anàlisis de producte que per la seua complexitat no puguen ser qualificades com a anàlisis genèriques, sempre que en la memòria d'activitats quede suficientment justificada la necessitat i conveniència de l'esmentada anàlisi de producte; costos d'estudis, assajos sobre experimentació i legislació comparada.   
S'atorgarà el 50% del pressupost presentat en la sol·licitud i admés per l'equip tècnic.  
b) Cooperació de programes internacionals, convenis de col·laboració en programes de comercialització, i actuacions mixtes en matèria de promoció.  
Conceptes subvencionables: honoraris professionals, despeses d'agència publicitària i altres prestacions de servicis implicats; difusió en premsa, ràdio i TV; servicis de traducció; material promocional i publicitari: disseny, edició, maquetació i impresos; despeses de viatge, estada i desplaçaments (exclosos transports públics, taxis i lloguer d'automòbils).  
S'atorgarà el 50% del pressupost presentat en la sol·licitud i admés per l'equip tècnic.  
3. Pel que fa a la menció de les despeses de viatge, estada i desplaçament realitzada al llarg d'este article, seran subvencionables els costos produïts per una persona, aquella que actue en representació de l'empresa. Excepcionalment, l'òrgan col·legiat de valoració de les sol·licituds d'ajudes pot admetre, mitjançant un acord exprés d'esta, ampliar-les a més d'una persones sempre que quede suficientment justificat en la memòria descriptiva de les activitats.  
4. En aquells certàmens de caràcter internacional que es produïsca presència institucional de la conselleria competent en matèria d'agricultura i alimentació, si s'escau, es finançarà la presència de les empreses que participen en el marc institucional, així com d'aquelles empreses que participen amb estand propi.  
5. L'import màxim per allotjament, a l'efecte de justificació, s'establix en 150 €/dia.  
Les dietes queden excloses com a despeses subvencionables».  
Dos. Pel que fa a l'article 8 de l'Orde de 28 de novembre de 2008, de la Conselleria d'Agricultura, Pesca i Alimentació, s'afig un nou apartat 3 amb la redacció següent:  
«3. El grau d'execució de les accions objecte de la subvenció ha d'arribar, almenys, al compliment del 70% del pressupost aprovat del programa. El seu incompliment ocasionarà la pèrdua del dret a percebre la subvenció».  
DISPOSICIÓ FINAL ÚNICA  
Entrada en vigor  
Esta orde entrarà en vigor l'endemà de la publicació en el Diari Oficial de la Comunitat Valenciana.  
València, 8 d'octubre de 2010  
La consellera d'Agricultura, Pesca i Alimentació,  
MARITINA HERNÁNDEZ MIÑANA